Bonde la Fergana ni bonde katika Asia ya Kati linaloenea mashariki mwa Uzbekistan, kusini mwa Kirgizia na Tajikistan kaskazini. Bonde hilo linapata umuhimu wake likiwa eneo lenye maji na rutuba linaloweza kulisha watu wengi kiasi katika mazingira yabisi ya Asia ya Kati. Bonde la Fergana linaenea baina ya milima ya Tienshan upande wa kaskazini na milima ya Alai kusini. Bonde hilo lina eneo la takriban kilomita za mraba 22,000, urefu wake ni kama km 300 na upana wake km 70. Bonde lina umbo la pembetatu lilipokea rutuba kutokana na mito inayotelemka kutoka milima ya karibu ambayo ni mito ya Naryn na Kara Darya inayoungana kuunda mto Syr Darya. Tabianchi ya bonde hilo ni kavu na ya joto. Mnamo Machi joto linafikia 20°C, kisha huongezeka kwa kasi hadi 35°C mnamo Juni, Julai na Agosti. Wakati wa miezi mitano ifuatayo mvua ni ya nadra, lakini huongezeka kuanzia Oktoba. Wakati wa miezi ya baridi halijoto hushuka hadi -20°C mnamo Desemba na Januari. Tangu nyakati za kale lilikuwa mahali ambako watu wa makabila, mataifa na tamaduni mbalimbali walikutana na kuishi pamoja. Habari za historia ya bonde hilo zinaanzia zaidi ya miaka 2,300 iliyopita. grida.no Archived 28 Septemba 2011 at the Wayback Machine.: topography and hydrography of the Ferghana valley.